b"\n_START_ARTICLE_\nPapj\xc4\x97 ma\xc5\xa1\xc4\x97\n_START_PARAGRAPH_\nPapj\xc4\x97 ma\xc5\xa1\xc4\x97 (pranc. papier-m\xc3\xa2ch\xc3\xa9 'kramtytas popierius')\xc2\xa0\xe2\x80\x93 plasti\xc5\xa1ka popieriaus skiauteli\xc5\xb3 pavidalo \xc5\xbealiava arba mas\xc4\x97, paprastai sumai\xc5\xa1yta su klijais, gipsu, krakmolu ar kitokiais ri\xc5\xa1ikliais, naudojama tam tikriems gaminiams daryti. Pagamintas daiktas sutvirt\xc4\x97ja, kai mas\xc4\x97 i\xc5\xa1d\xc5\xbei\xc5\xabsta. Papje-ma\xc5\xa1e vadinama ir i\xc5\xa1 plasti\xc5\xa1kos papj\xc4\x97 ma\xc5\xa1\xc4\x97 jau padaryt\xc5\xb3 gamini\xc5\xb3 med\xc5\xbeiaga (sustingusi papj\xc4\x97 ma\xc5\xa1\xc4\x97)._NEWLINE_Karton pjer (pranc. Carton-pierre 'akmeninis kartonas')\xc2\xa0\xe2\x80\x93 papj\xc4\x97 ma\xc5\xa1\xc4\x97 dekoravimo b\xc5\xabdas, po kurio daiktai atrodo kaip i\xc5\xa1 medienos, akmens ar metalo.\n_START_SECTION_\nKomponavimas\n_START_PARAGRAPH_\nTradicinis papj\xc4\x97 ma\xc5\xa1\xc4\x97 ri\xc5\xa1iklis gaminamas vandens ir milt\xc5\xb3 ar krakmolo mi\xc5\xa1in\xc4\xaf mai\xc5\xa1ant iki tir\xc5\xa1tos grietin\xc4\x97l\xc4\x97s konsistencijos. Bet kokie klijai gali b\xc5\xabti naudojami, jei j\xc5\xb3 konsistencij\xc4\x85 galima i\xc5\xa1gauti tokio tir\xc5\xa1tumo, kaip, pvz., PVA ar med\xc5\xbeio klijai, ta\xc4\x8diau klijai i\xc5\xa1 milt\xc5\xb3 ir vandens mi\xc5\xa1inio yra ekonomi\xc5\xa1kiausi. Pridedant gvazdik\xc4\x97li\xc5\xb3 aliejaus ar kit\xc5\xb3 pried\xc5\xb3 galima apsaugoti gaminius nuo pel\xc4\x97si\xc5\xb3._NEWLINE_Popierius sukarpomas ar supl\xc4\x97\xc5\xa1omas \xc4\xaf juosteles ir mirkomas ri\xc5\xa1iklio pastoje, kol jos prisigeria. Taip apdorotos juostel\xc4\x97s dedamos sluoksniais ant formos ir paliekamos l\xc4\x97tai d\xc5\xbei\xc5\xabti. D\xc5\xbeiovinant orkait\xc4\x97je jos gali susiraityti ar kitaip deformuotis. Apdorotos juostel\xc4\x97s gali b\xc5\xabti padedamos ant armat\xc5\xabros, skeleto ar r\xc4\x97mo, pagaminto i\xc5\xa1 viel\xc5\xb3. Jas galima kloti ir ant daikto, kad \xc4\xafgaut\xc5\xb3 jo form\xc4\x85. Pati daikto atlieja v\xc4\x97liau lengviau atskiskiria nuo paties daikto, prie\xc5\xa1 tai j\xc4\xaf patepus aliejumi ar taukais._NEWLINE_I\xc5\xa1d\xc5\xbeiuvusi\xc4\x85 papj\xc4\x97 ma\xc5\xa1\xc4\x97 galima pjaustyti, poliruoti ir/ar da\xc5\xbeyti, galima impregnuoti tinkamais vandeniui atspariais da\xc5\xbeais.\n_START_SECTION_\nIstorija\n_START_PARAGRAPH_\nPapj\xc4\x97 ma\xc5\xa1\xc4\x97 id\xc4\x97ja i\xc5\xa1 popieriaus mas\xc4\x97s daryti trima\xc4\x8dius erdvinius daiktus egzistavo nuo popieriaus atsiradimo laik\xc5\xb3. Papj\xc4\x97 ma\xc5\xa1\xc4\x97 gaminiai \xc4\xafvairiais laikais buvo madingi ne vienoje \xc5\xa1alyje.\n_START_SECTION_\nEuropa\n_START_PARAGRAPH_\nAuksuoti papj\xc4\x97 ma\xc5\xa1\xc4\x97 dirbiniai pasirod\xc4\x97 Europoje 1725\xc2\xa0m. kaip nebrangi alternatyva architekt\xc5\xabriniams auksuotiems tinko ar rai\xc5\xbeyto med\xc5\xbeio elementams kurti. 1772\xc2\xa0m. Henris Kl\xc4\x97jus (Henry Clay) i\xc5\xa1 Birmingamo (Anglija) patentavo sluoksniuot\xc5\xb3 popieriaus lak\xc5\xa1t\xc5\xb3 apdorojimo s\xc4\x97men\xc5\xb3 aliejumi proces\xc4\x85, skirt\xc4\x85 vandeniui atspari\xc5\xb3 paneli\xc5\xb3 gamybai. Taip gamino kariet\xc5\xb3 dur\xc5\xb3 plok\xc5\xa1t\xc4\x97ms ir pana\xc5\xa1iems gaminiams. Teodoras D\xc5\xbeenensas (Theodore Jennens) 1874\xc2\xa0m. patentavo daugiasluoksni\xc5\xb3 popieriaus lak\xc5\xa1t\xc5\xb3 garinimo ir presavimo \xc4\xaf \xc4\xafvairias formas, i\xc5\xa1 kuri\xc5\xb3 gamino pad\xc4\x97klus, k\xc4\x97d\xc5\xbei\xc5\xb3 atlo\xc5\xa1us ar reljefines plok\xc5\xa1tes. Taip \xc4\x97m\xc4\x97 gaminti baldus ir kitus didelius objektus i\xc5\xa1 papj\xc4\x97 ma\xc5\xa1\xc4\x97\xc2\xa0\xe2\x80\x93 medinius ar metalinius karkasus padengdavo papj\xc4\x97 ma\xc5\xa1\xc4\x97 detal\xc4\x97mis. Tada papj\xc4\x97 ma\xc5\xa1\xc4\x97 pavir\xc5\xa1i\xc5\xb3 lygindavo ir lakuodavo skaidriu ar perlamutriniu laku. \xc5\xa0\xc4\xaf gamybos b\xc5\xabd\xc4\x85 naudojo ir XIX a._NEWLINE_Papj\xc4\x97 ma\xc5\xa1\xc4\x97 naudojo l\xc4\x97li\xc5\xb3 galvoms gaminti nuo 1540\xc2\xa0m. iki XX a. vidurio. Galvos buvo liejamos dviej\xc5\xb3 dali\xc5\xb3, i\xc5\xa1 plau\xc5\xa1ienos (mas\xc4\x97s popieriaus gamybai), molio ir gipso mi\xc5\xa1inio, o po to suklijuojamos, tuomet i\xc5\xa1lyginamos, nuda\xc5\xbeomos ir nulakuojamos.\n_START_SECTION_\n\xc5\xa0iaur\xc4\x97s Amerika\n_START_PARAGRAPH_\nPapj\xc4\x97 ma\xc5\xa1\xc4\x97 ilg\xc4\x85 laik\xc4\x85 naudojo dekoratyviniais tikslais, XVIII a. pab.\xc2\xa0\xe2\x80\x93 XIX a. pr. j\xc4\x85 naudojo labai \xc4\xafvairiai. Papj\xc4\x97 ma\xc5\xa1\xc4\x97 buvo vienas i\xc5\xa1 pirm\xc5\xb3j\xc5\xb3 kompozit\xc5\xb3, naudojant tinkamas technologijas galima gaminti ne\xc4\xaftik\xc4\x97tinai stiprius ir lengvus gaminius._NEWLINE_XIX a. \xe2\x80\x9eWaters & Sons\xe2\x80\x9c Trojos mieste (Niujorko valstija) pagamino popierin\xc4\x99 kanoj\xc4\x85. Popieriaus juostos gaminimo ma\xc5\xa1inos i\xc5\xa1radimas leido pagaminti bet kokio ilgio popieriaus juostas, kurios tapo idealia \xc5\xbealiava darant besi\xc5\xablius val\xc4\x8di\xc5\xb3 korpusus. T\xc5\xb3 laik\xc5\xb3 popierius buvo daug t\xc4\xafsesnis nei dabartinis, ypa\xc4\x8d sudr\xc4\x97k\xc4\x99s, tod\xc4\x97l labai tiko popierini\xc5\xb3 val\xc4\x8di\xc5\xb3 gamybai. Ant valties korpuso formos prisegiodavo sluoksn\xc4\xaf storo dr\xc4\x97gno popieriaus ir kra\xc5\xa1tus prisegdavo. Tada pavir\xc5\xa1i\xc5\xb3 i\xc5\xa1tepdavo klijais, palaukdavo kol sukiet\xc4\x97s ir poliruodavo. Tada v\xc4\x97l klodavo papildomus sluoksnius popieriaus ir klij\xc5\xb3, laukdavo, kol sustings ir poliruodavo. Taip kartodavo tol, kol b\xc5\xabsimas valties korpusas pasidarydavo reikiamo storio ir tvirtumo. Kad korpusas b\xc5\xabt\xc5\xb3 tvirtesnis, d\xc4\x97davo ir vien\xc4\x85 ar kelis sluoksnius audeklo. baigt\xc4\x85 korpuso ruo\xc5\xa1in\xc4\xaf apipjaustydavo, mediniais strypeliais sutvirtindavo kil\xc4\xaf bei plan\xc5\xa1yrus, impregnuodavo. Popieriniai lenktynini\xc5\xb3 val\xc4\x8di\xc5\xb3 korpusai XIX a. pabaigoje buvo labai vertinami.\n_START_SECTION_\nVidurinieji ir Tolimieji rytai\n_START_PARAGRAPH_\nPapj\xc4\x97 ma\xc5\xa1\xc4\x97 turi ilg\xc4\x85 istorij\xc4\x85 Artimuosiuose ir Tolimuosiuose Rytuose. Persijoje ir Ka\xc5\xa1myre naudota gaminti ma\xc5\xbeoms da\xc5\xbeytoms d\xc4\x97\xc5\xbeut\xc4\x97ms, pad\xc4\x97klams. Japonija ir Kinija taip pat gamino sluoksniuoto popieriaus dirbinius i\xc5\xa1 papj\xc4\x97 ma\xc5\xa1\xc4\x97. Japonijoje ir Indijoje papj\xc4\x97 ma\xc5\xa1\xc4\x97 naudota \xc5\xa1arv\xc5\xb3 ir skyd\xc5\xb3 dekoravimui._NEWLINE_Rusija irgi tur\xc4\x97jo klestin\xc4\x8di\xc4\x85 ornamentin\xc4\x99 papj\xc4\x97 ma\xc5\xa1\xc4\x97 pramon\xc4\x99. Didelis rusi\xc5\xa1k\xc5\xb3 dirbini\xc5\xb3 i\xc5\xa1 papj\xc4\x97 ma\xc5\xa1\xc4\x97 pasirinkimas buvo \xe2\x80\x9eTiffany & Co.\xe2\x80\x9c kataloge nuo 1893.\n_START_SECTION_\n\xc5\xa0iuolaikinis panaudojimas\n_START_PARAGRAPH_\nDabar dekoravimui ir strukt\xc5\xabr\xc5\xb3 k\xc5\xabrimui naudojamas modernus plastikas ir jo kombinacijos, jis i\xc5\xa1st\xc5\xabm\xc4\x97 papj\xc4\x97 ma\xc5\xa1\xc4\x97 kaip komercin\xc4\xaf produkt\xc4\x85. Bet yra i\xc5\xa1im\xc4\x8di\xc5\xb3, toki\xc5\xb3 kaip Mikarta (moderni popieriaus kombinacija) ir pi\xc3\xb1ata (tradicinis pritaikymas). Taip pat naudojama ir ten, kur svarbu kaina ir nesud\xc4\x97tingas pasigaminimas, pvz., mene, amatuose._NEWLINE_\xc5\xa0iais laikais papj\xc4\x97 ma\xc5\xa1\xc4\x97 \xc5\xbealiav\xc4\x85 i\xc5\xa1gauti yra kur kas lengviau, nes yra dokumentus naikinan\xc4\x8dios tam tikros \xc4\xafmon\xc4\x97s su specialia \xc4\xafranga. Pasiruo\xc5\xa1usios, jos nesud\xc4\x97tingai i\xc5\xa1gauna susmulkinto popieriaus gabal\xc4\x97li\xc5\xb3 pavidalo \xc5\xbealiav\xc4\x85, kuri ir yra papj\xc4\x97 ma\xc5\xa1\xc4\x97."